Z Á P I S N I C A
z mimoriadneho zasadnutia Obecného zastupiteľstva v Rakoviciach  
konaného dňa  20. júla 2009 v jedálni Strednej odbornej školy v Rakoviciach 

Prítomní:

Starosta obce    -     Dušan Daloš                         

Poslanci OZ     -     Ján Hevier		                                    
                               Miroslav Masár
		        Ing. Július Šmýkal	
		        Igor Zábrodský	

Neprítomní – poslanec OZ :  Milan Kubík

Ostatní prítomní:   podľa prezenčnej listiny
 
Program rokovania:

1.	Otvorenie zasadnutia a určenie overovateľov zápisnice
2.	Prerokovanie sťažností občanov na činnosť generátorov nárazových vĺn prevádzkovaných firmou Plantex, s.r.o., Veselé
3.	Diskusia
4.	Záver

R o k o v a n i e :

Bod 1. Otvorenie zasadnutia a určenie overovateľov zápisnice.

Rokovanie obecného zastupiteľstva zahájil starosta obce p. Dušan Daloš. Starosta obce  konštatoval, že na rokovaní je prítomná nadpolovičná väčšina poslancov obecného zastupiteľstva, čím je OZ uznášaniaschopné. Na zasadnutí OZ privítal všetkých zúčastnených občanov, zástupcov firmy Plantex s.r.o., Veselé,  RNDr. Petra Jurčoviča – pracovníka Slovenského hydrometeorologického ústavu v Bratislave, konštruktéra generátora nárazových vĺn - kanóna p. Marnixa van Praet zástupca firmy Impower z Belgicka a starostu obce Veselé p. Koseca, starostu obce Borovce p. Adamčíka a starostu obce Dubovany p. Marka. Za overovateľov zápisnice určil starosta obce poslancov p. Ing. Júliusa Šmýkala a Igora Zábrodského. 

Bod 2. Prerokovanie sťažností občanov na činnosť generátorov rázových vĺn prevádzkovaných firmou Plantex, s.r.o., Veselé
 
Starosta obce p. Dušan Daloš  oboznámil všetkých prítomných, že na základe sťažností občanov na činnosť „kanóna“ sa rozhodol zvolať mimoriadne zasadnutie obecného zastupiteľstva v Rakoviciach, za účasti prizvaných hostí a za účasti širokej verejnosti, ktorej  prekáža činnosť protiľadovcových diel – kanónov v našom okolí, prevádzkovaných firmou Plantex. 
Na zasadnutí bola starostovi odovzdaná osobne „Sťažnosť občanov“ na spoločnosť Plantex. s.r.o., so sídlom vo Veselom, na prevádzkovanie tzv. protiľadovcových diel, nachádzajúcich sa v katastrálnom území obce Rakovice v blízkosti intravilánu obce, a otvorený list Obecnému úradu v Rakoviciach, kde je požiadavkou „úplný zákaz prevádzkovania technicko-technologického zariadenia“ firmou Plantex, s.r.o., Veselé.   
V roku  2007, kedy firma Plantex začala s prevádzkovaním „kanóna“, sa občania sťažovali na používanie kanóna v katastri obce Rakovice. Dňa 17.6.2007 bolo zvolané mimoriadne rokovanie obecného zastupiteľstva, na ktoré boli prizvaní zástupcovia firmy Plantex, s.r.o., Veselé. Vtedy sa občania najviac sťažovali na zrážkový deficit, na ohrozenie zrážkového cyklu a zamedzenie výskytu zrážok, ktorý občania pripisovali používaniu „kanóna“. Obec Rakovice na základe uznesenia OZ č. 48 zo dňa 17.6.2007 zaslala na Obvodný úrad v Piešťanoch, odbor životného prostredia, oznámenie – sťažnosť. Dňa 9.7.2007 bola obci doručená písomná odpoveď – stanovisko k podnetu – rozbíjanie krupobitia kanónom vo Veselom, v ktorom sa uvádza: „OÚŽP Piešťany na základe obhliadky zistil, že zariadenie na rozbíjanie krupobitia nepatrí medzi stredné ani veľké zdroje znečisťovania ovzdušia. Výbušná zmes acetylénu a kyslíka, ktorá sa zapáli v dolnej časti zariadenia „kanónu“ nemá negatívny vplyv na znečisťovanie ovzdušia. Povolenie umiestnenia tohto zariadenia je v kompetencii príslušnej obce. Čo sa týka hlučnosti pri prevádzke „kanóna“ je kompetentný Regionálny úrad verejného zdravotníctva so sídlom v Trnave.“
Výsledkom vlastne bolo, že pre životné prostredie by kanón nemal byť nebezpečný, z hľadiska znečisťovania ovzdušia a umiestnenie zariadenia je v katastrálnom území obce Veselé – na pozemkoch, ktoré obhospodaruje firma Plantex. Obec Rakovice nemôže povoľovať a ani zakazovať prevádzkovanie zariadenia, ktoré sa na jej území nenachádza. V roku 2009 začala firma Plantex prevádzkovať aj ďalší „kanón“, ten je však umiestnený v katastrálnom území obce Borovce. 
Pri dopytovaní sa starostu obce na Regionálnom úrade verejného zdravotníctva v Trnave mu bolo oznámené, že každé meranie hlučnosti je objednávateľom spoplatňované. Firma Plantex si dňa 27.7.2008 dala nezávislou spoločnosťou merať hluk na 2 miestach: v Rakoviciach na hranici rodinného domu č. 203 vo výške 2. nadzemného podlažia (cca 5 metrov nad terénom) a v obci Veselé medzi poštou a novými 3-podlažnými bytovkami vo výške 2. nadzemného podlažia (cca 5 metrov nad terénom). Na doplnenie bolo vykonané aj meranie vo vzdialenosti cca 10 metrov od generátora rázovej vlny. Meranie vykonala spoločnosť Inžinierske služby, spol. s r.o., Martin, ktorá o meraní vyhotovila protokol o meraní imisií hluku vo vonkajšom prostredí č. protokolu 429/2008-72/Tn. Výsledky merania preukázali, že namerané hodnoty hluku neprekročili prípustné hodnoty hluku uvádzané podľa Vyhlášky Ministerstva zdravotníctva SR č. 549/2007 Z. z., ktorou sa ustanovujú podrobnosti o prípustných hodnotách hluku, infrazvuku a vibrácií a požiadavkách na objektivizáciu hluku, infrazvuku a vibrácií v životnom prostredí. Ochrana zdravia pred hlukom je zabezpečená, ak posudzované hodnoty huku nie sú vyššie ako prípustné hodnoty. Prípustná hodnota pre deň  a večer je 50 dB, pre noc je 45 dB, pri meraní pri rodinnom dome Rakovice č. 203 bola nameraná hodnota cez deň 39,8 dB, večer 44,6 dB a v noci 41,6 dB. Pri meraní pri bytových domoch vo Veselom bola nameraná hodnota cez deň 42,4 dB, večer 47,2 dB a v noci 44,2 dB. Výsledky teda nepreukázali nadmerný hluk pri činnosti generátora rázových vĺn.
Starosta obce Dušan Daloš povedal, že na toto zariadenie sú rôzne názory, jedny hovoria, že nepriaznivo vplýva na zrážkový deficit, ďalší majú naň kladný názor, lebo nás kalamity, ako sa dejú v poslednom období na Slovensku, tak povediac obchádzajú. Najväčším problémom je nadmerná hlučnosť, a to najmä v nočných hodinách, čo vadí asi každému. 

Bod 3 : Diskusia

Starosta obce otvoril ďalší bod rokovania.
Slova sa ujal Ing. Marián Varga, konateľ spoločnosti Plantex, s.r.o., Veselé, ktorý povedal, že už 3 roky majú zakúpený generátor rázových vĺn, a hlavným cieľom prečo ho kúpili, bola ochrana majetku, nielen firmy, ale aj ostatných. Nie je im jedno, že ľudia vystupujú proti činnosti tohto kanóna, dostávajú e-maily, čo nie je vždy v súlade s morálkou a etikou. Veľa krát bývajú e-maily aj tvrdšieho rázu, a majú skúsenosti aj s osočovaním a vyhrážaním sa členom rodín predstaviteľov firmy (napríklad rodina p. Ing. Lovranta Ľubomíra, bytom Rakovice č. 164, popísanie fasády na dome p. Lovranta atď). Kto sa na firmu obrátil slušne, s tým komunikovali, vedia sa navzájom rešpektovať. V roku 2003 postihla firmu prírodná živelná pohroma, v noci bola búrka, padal kamenec – krúpy, a firma mala vtedy škody za 15 miliónov slovenských korún.  Konateľ spoločnosti tiež podotkol, že firma platí riadne a včas všetky dane z nehnuteľností, tak obci Rakovice, aj obci Veselé. Zamestnanci firmy dostávajú riadne a včas mzdy. Veľkým nepriateľom je ovocinárov sú búrky, mrazy, krupobitia. Tento rok  bolo zaznamenaných 23 búrkových dní. Na Myjave sa v tomto roku prehnala búrková smršť a spôsobila obrovské škody. Ing. Varga priznáva, že nie sú najmúdrejší, ale snažia sa všetkými možnými dostupnými prostriedkami uchrániť majetky a úrody, a nielen svoje, ale aj ostatných. Nechcú ľuďom otravovať život,   vie, že pri neinformovanosti z ľudí vychádza hnev a neistota. Sú v spojení so Slovenským hydrometeorologickým ústavom, snažia sa škodám predchádzať, nie ich počítať. Uvedomuje si, že „strieľanie z kanóna“ v nočných hodinách je pre občanov veľmi nepríjemné. 
Starosta obce vyzval ďalej p. Marnixa van Praet  – konštruktéra kanóna, aby prítomným priblížil jeho podstatu, vysvetlil činnosť kanóna a názory obyvateľov na základe poznatkov z praxe. P. Marnix hovoril po nemecky, prekladom bol poverený poslanec obecného zastupiteľstva Ing. Július Šmýkal, s odbornými názvami mu pomohol Ing. Ľubomír Lovrant. Starosta oboznámil občanov s tým, že prekladať bude Ing. Šmýkal, aby si občania nemysleli, že Ing. Lovrant hovorí – respektíve prekladá neobjektívne. 
Občan obce Rakovice – Ivan Zelenay vystúpil s tým, že nie je zvedavý na princíp dela, ale chce, aby sa riešil problém, kvôli ktorému sme sa tu zišli. Ďalší občan Ján Bernát sa pýtal, či každé  mračno  je  ľadovcové?  Občas Rakovíc p. Peter Nesteš hovoril, že treba riešiť problém – hlučnosť,  nie princíp dela. 
Konštruktér dela p. Marnix  hovoril, že už 20 rokov sa venuje tejto problematike. Z počítača premietal na stenu prezentáciu z reality z Belgicka, bol to krátky demonštračný film o skúsenostiach z regiónu Holandska a Belgicka. Krátkou ukážkou vysvetlil konštrukčné riešenie a fungovanie prístroja. Čo je najviac škodlivé a čo sa nedarí vyriešiť je hluk. Kanón chráni 1 km2 plochy. V Belgicku používajú 6 kanónov.   Výbušná zmes acetylénu a kyslíka sa zapáli v dolnej časti zariadenia, tak vzniká energia, ktorá prechádza hrdlom kanóna a v hornej kónickej časti sa vyvíja na silu, ktorá sa stáva tlakovou vlnou. Táto šoková vlna, ktorá je zreteľne počuteľná ako silný hlboký zvuk, sa potom šíri rýchlosťou zvuku do oblačných útvarov, ktoré sú hore, ide cez ne a prerušuje rastovú fázu ľadovcových krúpov. Zariadenie opakovane vystreľuje vlny každé 4 sekundy počas doby, kedy sa približuje búrka a po dobu, kedy búrka prechádza cez danú oblasť. To čo by inak padlo ako ľadovec, potom spadne ako dážď alebo mokrý sneh. Dôležité je, aby zariadenie bolo v chode počas približovania sa búrky, aby mohlo pôsobiť na vytvárajúci sa ľadovec. Tento stroj nemôže zmeniť také ľadovcové krúpy, ktoré už boli v oblakoch vytvorené. Preto sa spúšťa asi 20 minút predtým, než sa ľadovcové mraky dostanú nad oblasť, ktorú treba ochrániť.  Tlaková vlna z kanóna premieša oblaky. Ľadovec vzniká v niekoľko kilometrovej výške, s nadmorskou výškou sa mení teplota. Vo výške 12 km je – 47 °C. Sú 2 prúdenia vzduchu - teplý a studený, v strede dochádza k rozdielu nábojov, hore sú kladne nabité náboje, dole záporne, zem je nabitá negatívne, dolná časť tiež, blesky idú do zeme, kamenec – krúpy padajú na zem. Je potrebné použiť kanón, zmes acetylénu sa zapáli, vytvára sa tlaková vlna, ktorá násilným spôsobom premiešava vrstvy, odstraňuje rozdiel kladného a záporného potenciálu. Odstraňujú sa tým aj blesky, energia sa neutralizuje. Je treba pôsobiť preventívne, už 20 minút pred búrkou je potrebné použiť kanón. 
Pán Ing. Vojtech Pánik sa spýtal, ako sú v Belgicku vzdialené kanóny od obytných domov. Konštruktér mu odpovedal, že 300 – 400 m o domov. Taktiež sa zisťuje a meria intenzita hluku v dome so zatvorenými oknami a dverami. U nich je prípustná hodnota 70 dB, avšak vysávač vydáva zvuk 70 dB. Použitím napríklad 2 vysávačov sa hluk priamoúmerne nezvyšuje, pri použití 2vysavačov je hluk 73 dB, teda ani pri použití 2 kanónov sa dvojnásobne nezvyšuje intenzita hluku.  Krivka hluku ani neklesá priamoúmerne vzdialenosťou. 
Pán Ivan Zelenay  sa spýtal, či Plantex urobí zájazd do Belgicka, či je aj tam tak strašne počuť kanón, a čo hovorí ich zákon o porušovaní nočného kľudu.
Ďalej vystúpil Ing. Lovrant s tým, že technológia na ochranu úrody – kanón je na to, aby sa používala, aby mohla firma fungovať.  Keď by nemohli používať kanón, museli by upraviť charakter svojej činnosti, prepúšťať zamestnancov, pracovníkov, čo nechcú, ale hľadajú riešenia, aby mohli fungovať, a prosia občanov, aby im pomohli vyriešiť tento problém. Snažili sa vybudovať protihlukovú stenu, výplň bola molitanová, čo však nesplnilo svoj účel. Na vlastné náklady merali v roku 2008 hlučnosť, a toto budú robiť každoročne. Na ochranu svojej úrody robia aj iné opatrenia, už na väčšej polovici svojich sadov majú natiahnuté sitá, to však robia postupne.   
Pán Ivan Zelenay sa spýtal konštruktéra kanóna, či sa dá ovplyvniť hluk náplňou? Jeho pes, keď strieľajú,  hryzie dvere. Konštruktér mu odpovedal, že vyvinuli reduktor, je vo vývoji, stále sa robia skúšky, testuje sa. Dá sa regulovať intenzita plynu a hluku? Iný je hluk pri relatívne peknom počasí a iný je zase pri veľkej vlhkosti.  
Ďalej vystúpil p. RNDr. Peter Jurčovič, pracovník Slovenského hydrometeorologického ústavu v Bratislave. Mal pripravenú prezentáciu ohľadom vývoja počasia, hovoril o zvláštnostiach  počasia, zmeny klímy sa deje v určitých vlnách. Je už všeobecne známe, že prebieha globálne otepľovanie, a také rozmary počasia, živelné pohromy ako sa dejú v okolitých krajinách, za 4-5 rokov neobídu ani Slovensko. Treba to vziať ako fakt a pripravovať sa na zmenu klímy, ktorá sa deje v určitých vlnách. Mnohé živočíchy už vyhynuli. Ďalej predstavil zaujímavosti meteorológie, ďalej prístroj na meranie rýchlosti a smeru vetra.   
Otázka na RNDr. Jurčoviča: Má používanie dela význam pri rozbíjaní krúpov?
Odpoveď: Búrkový oblak siaha má výšku 10 km, dolu je teplota 3 ° C a vo veľkých výškach -40 až -50 °C. Krúpy, ktoré sa vytvoria v búrkovom mraku, môžu mať rozličnú veľkosť. Za 3 – 4 roky môžeme v našich končinách očakávať extrémne výkyvy počasia. Vzduch bude nasávať viac vlhkosti. Je potrebné sa výkyvom počasia aj preventívne brániť, neutralizovať blesky. 
Pán Peter Nesteš  sa pýtal, na základe akého povolenia v noci firma Plantex strieľa a ruší nočný kľud?  Dieťa sa mu v noci zobudí a plače celú noc. Odhliadnuc od toho, že bývajú diskotéky,  zábavy, tínedžery chodia na motorkách, ešte sa aj v noci strieľa a ruší nočný kľud. 
Pán Ivan Zelenay sa taktiež pýtal kto podpísal povolenie?
Starosta obce odpovedal, že také povolenie sa nikdy nevydávalo. 
Pán Ján Burda vystúpil s tým, že sa mu dieťa v noci budí, do 2. hodiny v noci ho uspáva a o 4. hodine odchádza do roboty. 
Ing. Varga odpovedá, že sa toľkokrát v tomto roku nestrieľalo v noci, strieľalo sa asi 2 – 3 krát v noci.
RNDr. Jurčovič povedal, že sa nedá určiť, kedy príde búrka.  Búrková činnosť sa v posledných rokoch presúva do večerných a nočných hodín.
Pán Vladimír Kováč hovorí, že sa nikde vo svete nepoužívajú delá, nakoľko ich v okolitých štátoch zakázali. 
Pán Peter Bernát, starší, vystúpil s názorom, že keď už tu to delo máme, musíme ho strpieť, len je potrebné a treba sa snažiť ho utlmiť. Ďalším problémom je používanie veľkého množstva postrekov, ktoré používa Plantex na svojich poliach. Treba robiť určité opatrenia, vyhodnocovať údaje, a v prvom rade informovať ľudí. 
Ďalej vystúpil pán Ľuboš Surovčík, že sa do Rakovíc prisťahoval z veľkomesta, z ruchu a hurhaja. No s ním prišlo do Rakovíc aj delo. A keďže nebol informovaný, tak sa nakontaktoval na firmu Plantex a tí mu vysvetlili, čo mu nebolo jasné ohľadom dela. Jeho dom sa nachádza hneď na začiatku ulice, kde začínajú sa rodinné domy, z druhej strany jeho domu sú polia a za nimi ovocné sady Plantexu. A tak, keď zavanul zo sadov postrek,  znovu mu nedalo, a išiel sa informovať na firmu, aké postreky používajú, či majú rozbory svojich výpestkov, ovocia. Ukázali mu laboratórne výsledky, on však neveril, a sám si dal preveriť jablká z Plantexu a jablká zo svojej záhrady. Tak ako každý, keď chce, aby sa mu  v záhrade niečo urodilo, musí použiť nejaký ten postrek. Na počudovanie lepšie výsledky malo to jablko z Plantexu ako to vlastné zo záhrady.  Takže sám sa išiel na Plantex informovať, dozvedel sa čo potreboval, sám zistil, že ho neklamali a nezavádzali, a tým ískali u neho dôveru.    
Ďalej vystúpil pán Manga zo Žlkoviec, ktorý  býva v Žlkovciach, má tiež malé deti, ktoré sa budia v noci aj na iné podnety, ako napríklad choroba, prerezávanie zúbkov, hluk motoriek a podobne. Býva 500 metrov od umiestnenia kanónu a vôbec mu to nevadí. Je rád, že niečo také je, a že má akú takú istotu, že aj jemu majetok pre živelnými pohromami a výkyvmi počasia uchráni. Opýtal sa pán Zelenaya, či si všimol na svojom psovi, kedy pes zacíti búrku. Psy majú veľmi dobre vyvinuté  sluchové ústrojenstvo, pes zacíti búrku ešte skôr ako idú strieľať z kanóna.   Pracuje v poisťovníctve, chodí po Slovensku, vidí aká vie byť príroda a živelné pohromy zničujúce. Vidí tú beznádej ľudí, ktorí sa už viackrát a viac rokov po sebe trápia a prežívajú katastrofy pri vyčíňaní počasia. 
Starosta obce   vystúpil s tým, že ako si mnohí myslia, on nemanažuje prezentáciu firmy Plantex, ale snaží sa vyriešiť vzniknutý problém. Rieši sa problém v obci Rakovice a pritom kanón je umiestnený v katastrálnom území obce Borovce a Veselé. Starosta jedná v záujme občanov, preto prizval aj firmu Plantex, aby si vypočuli sťažnosti občanov, aby vedeli čo si ľudia myslia,  aký je najväčší problém a snažil sa o nadviazanie komunikácie medzi oboma stranami. Na zasadnutí odzneli názory občanov, čo ľudí trápi, keď e-mailovou poštou chodia väčšinou výhražné a nepríjemné dopisy. Je potrebné ľudí aj informovať, ako sa hovorí nevedomosť je veľkým nepriateľom. Starosta sa pýta občanov, je potrebné, aby obec zakúpila prístroj na meranie hlučnosti a robila sama merania? 
Odpoveď znela: že nie je potrebné, aby obec vyhadzovala peniaze na nákup nejakých prístrojov, nie je potrebné robiť merania obcou. Je však potrebné, aby firma Plantex, keď bude robiť merania, privolala na meranie buď starostu, alebo poslancov, a tí ďalej informovali občanov. 
Pán Radovan Bábik sa pýtal, čo urobila firma Plantex, aby znížila hluk?  Ďalej navrhol vedeniu firmy dať vypracovať štúdiu zníženia a zamedzenia hluku renomovanej firme. 
Ing. Lovrant uvedený návrh privítal a odpovedal, že hľadali a aj naďalej hľadajú spôsoby, akými by znížili hluk. Robili zvukovú bariéru, ktorá bola naplnená molitanom, čo však neprinieslo úspech a dobré výsledky.  Ďalej merajú hluk, naťahujú na svoje sady sitá, čo však robia postupne. Ing. Lovrant povedal, že na vlastnej koži pocítil osočovanie voči svojej rodine. Stále hľadajú spôsoby, ako vyriešiť problém s delom. 
Ivan Zelenay hovorí, že je potrebné osloviť firmu, ktorá sa zaoberá znižovaním a zabraňovaním hluku.         
Ďalej vystúpil starosta obce Veselé pán Štefan Kosec, ktorý poukázal na firmu Plantex ako na prínos nielen pre okolie, ale aj pre región. On sa tiež vo svojej obci snaží, aby sa problém s hlučnosťou dela, čo najskôr vyriešil. Veľa ľudí z nášho okolia nachádza prácu,  zamestnanosť sa zvyšuje, posilňuje sa tým región. Treba hľadať spoločný kompromis.
Ďalej vystúpila pani Talábová, ktorá býva na bytovke vo Veselom. V obci Krajné má svokrovcov, a tých postihla živelná pohroma – prišla búrka, padali krúpy, nezasiahla však celú dedinu, ale len časť. Svokrovcov pripravila o celú úrodu, mali pozatvárané okná, a spustené  plastové rolety, keby ich nemali spustené, tak by mali aj okná porozbíjané. Ona víta delo vo Veselom, lebo videla, čo môže spôsobiť búrka a krúpy, nielen na úrode, ale aj na príbytkoch ľudí. Podľa nej môžu byť občania radi, že to tu to delo je a že im ochráni ich majetky a ľudia nebudú mať škody. 
Ďalej vystúpil Ing. Ján Baracka, starší, že nie je priamo zástancom firmy Plantex, nekonkretizoval aký mali spolu konflikt. Povedal, že má 3 deti, tiež boli malé, a nebudili sa len tak v noci, tých podnetov bolo viacero, deti majú problémy pri tom, keď im idú zuby, sú choré, majú teploty,  deti sa budia aj zo štekotu psov. Kanón nie je jediný problém, keď sa deti v noci budia.  Podľa neho delo v obci pomáha predchádzať búrke, aby sa prejavila vo svojej celej sile.
Ing. Vojtech Pánik navrhuje, aby sa prijalo uznesenie, že OZ vzalo na vedomie, že firma Plantex sa zaväzuje robiť všetky opatrenia na zníženie hluku –  ochranné bariéry, prípadné premiestnenie zariadenia, alebo umiestnenia pod úroveň terénu. Ďalej firma bude robiť merania hluku a na ne bude privolávať starostu obce, prípadne poslancov a tí budú potom informovať občanov. 
V závere Ing. Marián Varga ubezpečil občanov, že firma Plantex bude robiť všetky opatrenia na zníženie hluku, bude užšie spolupracovať s obcou. Firma Plantex, obce a aj všetci občania  sú súčasťou rozvoja vidieka. V súčasnom období Ministerstvo školstva rozbieha projekt v spolupráci s Európskou úniou – ovocie do škôl. Firma Plantex  sa bude na tomto projekte ako jedna z ovocinárskych firiem na Slovensku podieľať. Peniaze na ovocie nepôjdu  zo štátneho rozpočtu, ale z Európskej únie.
Pán Peter Nesteš vystúpil, že obec nemusí robiť merania na svoje náklady. Bolo by možno vhodné, aby firma Plantex dala deťom nejaké to ovocie, ako takú slabú náplasť za rušenie  nočného kľudu.
Starosta obce povedal, že keď horela skládka v Rakoviciach, hasilo sa vo dne aj v noci. Mesto Vrbové a s ním aj obec Šterusy, Kočín nespali 3 noci, čo v kuse húkali hasičské autá.  To potvrdil aj jeden účastník na zasadnutí, ktorý býva vo Vrbovom.
Starosta obce poďakoval všetkým za účasť na tomto stretnutí. Povedal, že mal určité obavy z tohto, lebo nálady v obci sú rôznorodé. Ďakuje občanom za návrhy, podnety, bude sa snažiť vylepšiť komunikáciu medzi občanmi a firmou Plantex. Nakoniec povedal: „Sme ľudia, hľadajme riešenia vzniknutých problémov obojstranne“.         

U z n e s e n i e   č.   57/2009
Obecné zastupiteľstvo v Rakoviciach
a)   b e r i e    n a    v e d o m i e   
     1) informácie a návrhy firmy Plantex, s.r.o., Veselé ohľadom používania generátora rázových vĺn – tzv. „kanóna“
      2) prísľub firmy Plantex, s.r.o., Veselé o uskutočnení všetkých dostupných opatrení na zníženie hluku pri používaní kanóna vytvoriť ochranné bariéry, prípadné premiestnenie zariadenia, alebo umiestnenia pod úroveň terénu.
b)  o d p o r ú č a    s t a r o s t o v i    obce
     1)  dohodnúť sa s firmou Plantex, s.r.o., Veselé, aby starostu a obecné zastupiteľstvo informovali o všetkých krokoch uskutočnených na zníženie hlučnosti kanóna,
      2) dohodnúť sa s firmou Plantex, s.r.o., Veselé, aby boli na merania hluku prizvaní zástupcovia obce – starosta a poslanci OZ
   
Nakoľko neboli vznesené žiadne iné pripomienky ani dotazy,  starosta obce p. Dušan Daloš program rokovania ukončil a poďakoval prítomným za účasť.  

Overovatelia zápisnice:     Ing. Július Šmýkal               .............................................

                                           Igor Zábrodský                    ..............................................

Zápisnicu zapísala:            Jarmila Chnápková               .............................................

                                                  Dušan   D a l o š
                                                  starosta obce